26/2011

M starfaði um nokkra hríð sem háseti á tveimur skipum í eigu F ehf. Fallist var á kröfu M um laun í veikindaforföllum á grundvelli 36. gr. sjómannalaga nr. 35/1985 þar sem talið var sannað að M hefði verið óvinnufær vegna veikinda þann tíma sem um ræddi og að hann hefði ekki leynt eða gefið F ehf. rangar upplýsingar um líkamlegt ástand við ráðningu sína líkt og félagið hélt fram. Upphafstími dráttarvaxta var látinn miðast við það tímamark er M lét félaginu í té fullnægjandi gögn um óvinnufærni sína í samræmi við ákvæði kjarasamnings þar um.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf og V-kk-nf M-kk-nf M-kk-nf og B-kk-nf B-kk-nf settur hæstaréttardómari.

Áfrýjandi skaut málinu til Hæstaréttar 11. janúar 2011. Hann krefst aðallega sýknu af kröfum stefnda og málskostnaðar í héraði og fyrir Hæstarétti. Til vara krefst hann þess „að dómkröfur stefnda verði lækkaðar verulega og vaxtakrafa stefnda taki mið af 3. mgr. 5. gr. laga nr. 38/2001 [um vexti og verðtryggingu] og upphaf vaxta miðist við framlagningu fullgilds læknisvottorðs, sem dagsett er 18. mars 2010 og málskostnaður verði felldur niður.“

Stefndi krefst staðfestingar hins áfrýjaða dóms og málskostnaðar fyrir Hæstarétti.

Svo sem rakið er í hinum áfrýjaða dómi var stefndi háseti á skipi áfrýjanda Kristrúnu RE 177. Hinn 23. júlí 2008 kom skipið inn til Akureyrar og fékk stefndi þá leyfi skipstjóra til að fara til Reykjavíkur og leita sér aðhlynningar vegna sykursýki sem hann gerði degi síðar. Stefndi heldur því fram að samhliða hafi hann farið á Landspítalann vegna óþæginda í öxl. Hann var síðan skoðaður af bæklunarskurðlækni 15. ágúst sama ár sem staðfesti óvinnufærni stefnda. Með þeim læknisvottorðum sem stefndi hefur aflað er sannað að hann hafi verið óvinnufær vegna sjúkdóms frá 24. júlí til 5. september 2008.

Stefndi hafði áður starfað hjá áfrýjanda sem háseti á skipinu Kristrúnu II RE 477 frá 31. mars til 18. júní 2008 án þess að gerður hefði verið við hann skriflegur ráðningarsamningur. Það var á hinn bóginn ekki fyrr en 13. júlí 2008 að gerður var slíkur samningur, en samkvæmt honum var stefndi ráðinn til starfa á fyrrgreindu skipi áfrýjanda Kristrúnu RE 177. Var „fyrsti starfsdagur“ sagður vera sá dagur sem samningurinn var undirritaður. Aftur á móti er komið fram að stefndi hafði þá unnið um eina viku hjá áfrýjanda við að undirbúa veiðiferð skipsins. Þar sem ekki var gerður skriflegur ráðningarsamningur er tók til alls starfstímabils stefnda hjá áfrýjanda, eins og áskilið er í 1. mgr. 6. gr. og 42. gr. sjómannalaga nr. 35/1985, ber áfrýjandi sönnunarbyrði fyrir því hver ráðningartími stefnda hafi verið. Samkvæmt 1. mgr. 36. gr. sjómannalaga verður ekki fallist á með áfrýjanda að lækka beri kröfu stefnda vegna þess að samanlagður starfstími stefnda hjá áfrýjanda hafi verið annar en stefndi heldur fram.

Með þessum athugasemdum en að öðru leyti vísan til forsendna hins áfrýjaða dóms verður hann staðfestur um að áfrýjandi skuli greiða stefnda höfuðstól stefnufjárhæðar.

Í kjarasamningi, sem gilti um starfskjör stefnda, var kveðið á um að skipverji skyldi svo fljótt sem verða mætti skila læknisvottorði til útgerðarmanns vegna kröfu um laun í veikindaforföllum. Stefndi bar fyrst fram kröfu studda slíkum gögnum með bréfi 26. mars 2009. Þykir því rétt að miða upphafstíma dráttarvaxta við 26. apríl 2009.

Stefndi höfðaði mál þetta fyrir héraðsdómi til heimtu kröfu sinnar 22. júlí 2009. Hann á sjóveðrétt til tryggingar tildæmdri fjárhæð, sbr. 1. tölulið 1. mgr. 197. gr. siglingalaga nr. 34/1985.

Ákvæði héraðsdóms um málskostnað verður staðfest.

Áfrýjandi verður dæmdur til að greiða stefnda áfrýjunarkostnað málsins eins og í dómsorði greinir.

Dómsorð:

Áfrýjandi, Fiskkaup ehf., greiði stefnda, M-kk-þgf B-kk-þgf B-kk-þgf, 1.075.000 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 26. apríl 2009 til greiðsludags.

Ákvæði héraðsdóms um málskostnað skal vera óraskað.

Áfrýjandi greiði stefnda 500.000 krónur í málskostnað fyrir Hæstarétti.

Staðfestur er sjóveðréttur fyrir framangreindu í skipinu Kristrúnu RE 177, skipaskrárnúmer 2774.